Joulukuun 14 päivänä 1987 annetun asetuksen (ETY) N:o 3975/87 5 artiklan mukainen tiedonanto asiasta COMP/38.284/D2 (Air France/Alitalia) (ETA:n kannalta merkityksellinen teksti)



Virallinen lehti nro C 111 , 08/05/2002 s. 0007 - 0010



Joulukuun 14 päivänä 1987 annetun asetuksen (ETY) N:o 3975/87(1) 5 artiklan mukainen tiedonanto asiasta COMP/38.284/D2 (Air France/Alitalia) (2002/C 111/06) (ETA:n kannalta merkityksellinen teksti) 1. Société Air Francen (Air France) ja Alitalia Linee Aeree Italiane SpA:n (Alitalia) tekemä hakemus Air France ja Alitalia ilmoittivat komissiolle 12. marraskuuta 2001 päivätyllä kirjeellä useista yhteistyösopimuksista ja hakivat niille asetuksen (ETY) N:o 3975/87 3 artiklan 2 kohdan mukaista puuttumattomuustodistusta tai saman asetuksen 5 artiklan mukaista poikkeuslupaa. 2. Sopimusten pääsisältö Yhteistyösopimus ja sen täytäntöönpanosopimukset ovat Alitalialle merkittävä askel kohti liittymistä Skyteam-liittoutumaan. Vähitellen käynnistettävän yhteistyönsä kautta osapuolet pyrkivät luomaan laajalle ulottuvan ja pitkäaikaisen kahdenvälisen strategisen liittoutuman, jonka päätavoitteet ovat seuraavat: - useista keskusasemista muodostuvan eurooppalaisen järjestelmän (ns. multi-hub system) luominen osapuolten keskusasemista Pariisin Charles de Gaullen, Rooman Fiumicinon ja Milanon Malpensan lentoasemilla osapuolten maailmanlaajuisten reittiverkostojen liittämiseksi yhteen, - osapuolten matkustajapalvelutoimintojen yhteensovittaminen, johon sisältyy laajamittainen yhteistunnuksen käyttö (code-sharing), matkustajaliikenteen reittilentoverkoston yhteensovittaminen, myyntitoiminnot, tulojen hallinta, molemminpuolinen kanta-asiakasohjelmien tunnustaminen, markkinoinnin yhteensovittaminen ja lounge-tilojen jakaminen, - yhteistyö muilla alueilla, kuten rahtitoiminnot, matkustajien käsittely, huolto-, osto- ja catering-toiminnot, tietotekniikka, kaluston kehitys ja osto, miehistön koulutus sekä laskentatoimi. Koska Air Francen ja Alitalian välisen yhteistyön tavoitteena on luoda useista keskusasemista muodostuva järjestelmä osapuolten maailmanlaajuisten reittiverkostojen liittämiseksi yhteen, yhteistyö on tiiviimpää Ranskan ja Italian välisessä liikenteessä, joka käsittää kaikki Air Francen ja/tai Alitalian liikennöimät Ranskan ja Italian väliset reitit, mutta ei niitä edeltäviä tai niiden jälkeisiä kotimaisia ja kansainvälisiä lentoja. Jäljempänä 2.1 jaksossa kuvaillaan osapuolten "perusyhteistyötä" matkustajalentoliikenteessä. "Lisättyä" yhteistyötä Ranskan ja Italian välisillä reiteillä kuvaillaan 2.2 jaksossa. 2.1 Yleinen matkustajakuljetuksia koskeva yhteistyö Yhteistunnuksen käyttö, verkoston yhteensovittaminen ja reittiyhteistyö Air France ja Alitalia aikovat käyttää paljon yhteistunnusta reittilennoilla maailmanlaajuisesti. Osapuolet pyrkivät kohtuuden rajoissa yhteensovittamaan lentoaikataulunsa, jotta jatkolentomatkustajien odotusajat olisivat mahdollisimman lyhyet. Hinnoittelua ja myyntitoimintoja koskeva yhteistyö Hinnat yhteensovitetaan, mikäli se on mahdollista, ja osapuolet määrittelevät ne avainmarkkinat, joilla sovelletaan yhteistä hinnoittelua. Osapuolilla säilyy erilliset myyntihenkilöstöt omilla markkinoillaan, mutta myyntipolitiikkoja yhteensovitetaan. Ne kehittävät yhdessä uusia myynnin ja asiakaspalvelun muotoja kuten Internet-sivustot, sähköinen lipunkirjoitus ja lentoasemien itsepalvelupisteet. Molemminpuolinen kanta-asiakasohjelmien hyväksyminen Osapuolet ovat allekirjoittaneet kaksi sopimusta, jotka koskevat kanta-asiakasohjelmien molemminpuolista tunnustamista. Nämä kaksi samanlaista sopimusta mahdollistavat sen, että toisen osapuolen kanta-asiakasohjelman jäsenet saavat pisteitä ja voivat käyttää niitä lentäessään toisen osapuolen lennoilla. 2.2 Ranskan ja Italian välisillä reiteillä harjoitettava matkustajakuljetuksia koskeva yhteistyö Ranskan ja Italian välisillä reiteillä osapuolet sopivat lentovuorojen määrästä ja jakavat kapasiteettinsa ja tulonsa edellä kuvaillun osapuolten yleisen yhteistyön lisäksi. Kapasiteetin jakaminen ja lentovuoroista sopiminen Osapuolet jakavat matkustajakapasiteetin kyseisillä reiteillä. Liiketoimintasuunnitelmassa vahvistetaan osapuolten kapasiteettijärjestelyjä seuraavien neljän vuoden aikana koskevat yksityiskohdat sekä lentovuorojen lukumäärän että lentoyhtiöiden kullakin vuorolla liikennöimien lentokoneiden koon osalta. Tulojen jakaminen Air France ja Alitalia aikovat jakaa kyseisiltä reiteiltä saamansa tulot. On sovittu vähitellen etenevästä suunnitelmasta, jonka mukaan tulot jaetaan puoliksi kolmen vuoden kuluttua. 2.3 Rahtitoimintoja koskeva yhteistyö Osapuolet tekevät yhteistyötä myös rahtikuljetusten alalla maailmanlaajuisesti. Osapuolet ovat sopineet lyhyen aikavälin työsuunnitelmasta, joka kattaa aikataulujen ja kapasiteetin yhteensovittamisen sekä keskusasemien välisten yhteyksien kehittämisen käyttöasteen parantamiseksi rahtikuljetuksissa, yhteisen hinnoittelun ja myyntitoiminnot sekä yhteisen asiakaspalvelupisteen toteuttamismahdollisuuksien ja tarkoituksenmukaisuuden selvittämisen. 2.4 Maahuolintaa koskeva yhteistyö Osapuolet kehittävät synergiaedut mahdollisimman pitkälle maahuolintatoiminnoissa. Ne pyrkivät tarjoamaan maahuolintapalvelut toisilleen, mikäli se on taloudellisesti hyväksyttävää, järkeistämään maahuolintajärjestelmänsä, sijoittamaan toimintonsa lentoasemilla samoihin tiloihin ja yhteensovittamaan toimintonsa mittakaavaetujen saavuttamiseksi. 3. Osapuolten hakemuksensa tueksi esittämät väitteet 3.1 Lentopalvelujen tarjonnan parantuminen ja taloudellisen kehityksen edistäminen Osapuolet väittävät, että niiden reittiverkostot täydentävät suuressa määrin toisiaan: - Air Francen toimintojen keskus on Pariisin Charles de Gaulle. Alitalian pääkonttori on Roomassa, jossa sen toiminnot keskittyvät Fiumicinon lentoasemalle mutta sillä on lisäksi merkittäviä toimintoja Milanossa Malpensan lentoasemalla. Koska nämä lentoasemat ja niiden vaikutusalueet täydentävät toisiaan maantieteellisesti, osapuolet pystyisivät kohdentamaan resurssinsa paremmin ja varmistamaan siten "luonnolliset matkustajavirrat luonnollisten keskusasemien kautta" sekä Euroopassa että sen ulkopuolella. Esimerkiksi Skandinaviasta Kreikkaan matkalla olevat matkustajat pystyvät valitsemaan parhaiten sopivan lennon, joka kulkee jonkin keskusaseman kautta näistä kolmesta. - Lisäksi Air Francen verkosto on vahvempi Euroopan ja Pohjois-Amerikan, Kauko-Idän ja Saharan alapuolisen Afrikan välisillä reiteillä. Alitalia lentää lukuisiin kohteisiin Etelä-Euroopassa, minkä lisäksi sen verkosto on keskittynyt enemmän Euroopan ja Pohjois-Afrikan, Lähi-Idän ja Latinalaisen Amerikan välisille reiteille. Osapuolet väittävät lisäksi, että useista keskusasemista muodostuva järjestelmä tuo etuja verrattuna yhden keskusaseman järjestelmään. Yksi keskusasema rajoittaa etuja, jotka on mahdollista saavuttaa optimoimalla liikennetiheys ja/tai kohdevalikoima: ottaen huomioon käytettävissä olevan infrastruktuurin rajallisuuden ja teolliset valmiudet jokaisen keskusasemalla toimivan lentoyhtiön on päätettävä, lisääkö se uusia kohteita vai uusia lentovuoroja nykyisiin kohteisiin. Sitä vastoin Air Francen ja Alitalian välisen liittoutuman, jossa yhdistetään eri keskusasemilta lähtevät reittiverkostot, pitäisi tuoda mittakaavaetuja. Tällaisia etuja syntyy, kun suuremman liikennetiheyden vuoksi voidaan käyttää suurempia lentokoneita ja käyttöasteet kasvavat, jolloin lentoyhtiöiden kustannukset matkustajaa kohden pienenevät. Yksi liittoutuman tavoitteista on saavuttaa kustannussäästöjä kilpailukyvyn säilyttämiseksi. Osapuolet odottavat liittoutuman erityisesti johtavan merkittäviin synergiaetuihin ja kustannussäästöihin lentoasematoiminnoissa (mm. asematasopalvelut, matkustajapalvelut ja lounge-tilat) ja myyntitoiminnoissa. Nykyisillä reiteillä osapuolet aikovat lisätä vuoroja ja/tai ottaa suurempia koneita käyttöön. Keskipitkällä aikavälillä osapuolet aikovat lisätä uusia reittejä. Lisäksi vaihtoyhteyksien ja suorien lähtö/kohdekaupunkiparien lukumäärä kasvaa. Käyttämällä tehokkaasti keskusasemien välisiä tiheitä yhteyslentoja ja tekemällä yhteistyötä alueellisten kumppaneiden kanssa osapuolet uskovat pääsevänsä kriittiseen massaan keskusasemillaan. Osapuolten mukaan toimenpide johtaa jopa lyhyillä reiteillä kuten Ranskan ja Italian välisillä reiteillä ensi sijassa tehokkuuden parantumiseen parhaiden käytäntöjen jakamisen ja päällekkäisyyksien poistamisen ansiosta. 3.2 Yhteistyösopimuksesta hyötyvät myös kuluttajat Osapuolten mukaan liittoutumasta on hyötyä matkustajille ja rahtiasiakkaille ainakin neljästä syystä: - enemmän kohteita ja jatkoyhteyksiä valittavana: Air France lisää Alitalian reittiverkostoon 110 uutta kohdetta, jotka eivät sijaitse ainoastaan Ranskassa, vaan myös Yhdistyneessä kuningaskunnassa, Karibialla, Kaukoidässä ja Afrikassa. Alitalia lisää 21 uutta kohdetta Air Francen verkostoon. Monien Italian kaupunkien lisäksi luetteloon sisältyy uusia kohteita Afrikassa, Lähi-Idässä ja Kaakkois-Euroopassa, - alhaisemmat hinnat: koska liittoutuma saa aikaan kustannussäästöjä osapuolten toimintatehokkuuden kasvamisen ansiosta, matkustajat hyötyvät liittoutuman palvelujen alhaisemmista hinnoista, - kanta-asiakasohjelmiin liittyvät edut: liittoutuman ansiosta Alitalian ja Air Francen kanta-asiakasohjelmien jäsenet voivat hyötyä molempien lentoyhtiöiden kanta-asiakasohjelmista, mikä lisää jäsenten mahdollisuuksia hyötyä tarjouksista ja saada ilmaisia lippuja. - käytännöllisempi, saumaton palvelu: liittoutuman ansiosta osapuolet pystyvät optimoimaan lentoaikataulunsa, erityisesti Ranskan ja Italian välisillä reiteillä, jolloin lentovuorot jakaantuvat ajallisesti paremmin. Tämä johtaa asiakkaiden kannalta suurempiin valintamahdollisuuksiin ja parempiin aikatauluihin. Asiakkaiden valittavana on enemmän reittejä tiettyyn kohteeseen pääsemiseksi (eli yhteyksiä eri keskusasemien kautta) sekä enemmän reittilentoja ja suoria lentoja. Lisäksi yksinkertaistetut varaus-, lähtöselvitys- ja matkatavaroiden käsittelyyn liittyvät menettelyt nopeuttavat matkantekoa ja tekevät matkustamisesta asiakkaalle miellyttävämmän kokemuksen. Palvelujen järkeistämisen ansiosta matkustajien ei tarvitse siirtyä terminaalista toiseen vaihtoasemilla. Lounge-tiloihin pääsyä parannetaan. 3.3 Yhteistyösopimus ei aseta osapuolille rajoituksia, jotka eivät ole välttämättömiä sopimuksen tavoitteiden saavuttamisen kannalta Osapuolet väittävät ensinnäkin, että liittoutuma on niille välttämätön. Air France ja Alitalia joutuvat vastaamaan eurooppalaisten ja muiden lentoyhtiöiden taholta tulevaan yhä kovempaan kilpailuun, joka on seurausta meneillään olevasta lentoliikenteen maailmanlaajuisesta vapauttamisesta. Yksinään Air France ja Alitalia eivät kumpikaan pystyisi kehittämään toimintaansa riittävästi voidaakseen kilpailla tehokkaasti muiden suurten lentoyhtiöiden kanssa, joista monet kuuluvat jo vahvoihin liittoutumiin. Toiseksi osapuolet uskovat, että yhteistyö on ainoa keino saavuttaa edut, joita liittoutumasta saadaan. Laajempien reittiverkostojen ja nopeampien yhteyksien kysyntä kasvaa, ja siihen voidaan vastata ainoastaan ottamalla käyttöön useista keskusasemista muodostuvia järjestelmiä, mikä puolestaan ei olisi mahdollista ilman lentoyhtiöiden välistä mittavaa yhteistyötä. Ainoastaan konekantansa ja reittiverkostojensa yhteensovittamisen avulla osapuolet pystyvät lisäämään jatkoyhteyksiä ja liikennöimään kannattavasti pienillä reiteillä, jotka yhdistävät alueita, joille liikennöidään vähän. Vaikka osapuolet mahdollisesti pystyisivät pienentämään kustannuksia ilman yhteistyösopimuksen tekemistä, liittoutuma tuo todennäköisesti paljon suuremmat säästöt lentokonekannan sekä henkilöstö- ja rahoitusresurssien yhdistämisen ansiosta. Kolmanneksi tiivis yhteistyö strategisesti tärkeillä Ranskan ja Italian välisillä reiteillä vaikuttaa ratkaisevasti liittoutuman onnistumiseen. Osapuolet uskovat, että aikataulujen laatiminen yhdessä Ranskan ja Italian välisillä reiteillä sekä kapasiteetin, lentovuorojen ja lentoaikojen optimointi liikennöivästä lentoyhtiöstä riippumatta tuo suurimmat mahdolliset edut asiakkaille. Yhteysliikenteen maksimoimiseksi osapuolten on lisättävä kapasiteettia, tarjottava riittävästi vuoroja ja ajoitettava lennot siten, että voidaan maksimoida jatkoyhteydet keskusasemilta. Tehokkaaseen yhteistyöhön aikataulujen laadinnassa ja kustannusten pienentämiseen pystytään ainoastaan yhteisyrityksellä, johon liittyy voittojen jakaminen. Osapuolten mukaan toimenpiteen tarkoituksena ei ole parantaa osapuolten asemaa Ranskan ja Italian välisillä reiteillä matkustavien asiakkaiden osalta. Ennemminkin sopimuksen tarkoituksena on parantaa osapuolten reittiverkoston kattavuutta ja tehokkuutta, jolloin molemmat yhtiöt pystyvät liikennöimään useampiin kohteisiin tehokkaammin. Ranskan ja Italian välisten reittien tärkeys liittoutumalle ei johdu suorasta liikenteestä vaan syöttöliikenteestä, jota välitetään kummankin yhtiön keskusasemilta useisiin kohteisiin, pääasiassa kaukokohteisiin. Osapuolten mukaan Ranskan ja Italian välisten reittien päällekkäisyys on satunnaista ja väistämätön sivuvaikutus tämäntyyppisestä sopimuksesta, ja sen merkitys kilpailun kannalta on vähäinen, kun tarkastellaan toimenpidettä kokonaisuudessaan. 3.4 Yhteistyösopimus ei anna osapuolille mahdollisuutta poistaa kilpailua merkittävältä osalta markkinoita Osapuolet katsovat, että liittoutumasopimukset eivät poista kilpailua Ranskan ja Italian välisiltä reiteiltä eivätkä myöskään niiden yhdistetystä maailmanlaajuisesta reittiverkostosta. Päinvastoin, liittoutuma lisää kilpailua Euroopassa antamalla osapuolille valmiudet kilpailla tehokkaasti voimakkaampien liittoutumien kanssa. Osapuolet väittävät, että Ranskan ja Italian välisistä 70 reitistä, joilla liikennöi vähintään yksi lentoyhtiö (yli puolella reiteistä liikennöi vähintään yksi reittiliikennettä harjoittava yhtiö), molemmat osapuolet liikennöivät ainoastaan kuudella reitillä(2). Liittoutuma ei voi johtaa kilpailun poistumiseen suurimmalla osalla Ranskan ja Italian välisistä reiteistä. Suurimmalla osalla Ranskan ja Italian välisistä reiteistä osapuolet joko eivät kilpaile keskenään tai ne kohtaavat kilpailua muiden lentoyhtiöiden taholta. Lisäksi osapuolet uskovat, että uusien toimijoiden tuleminen päällekkäisille reiteille ja myös muille Ranskan ja Italian välisille reiteille on mahdollista. Nämä todelliset ja mahdolliset markkinoille tulijat varmistavat kilpailun jatkumisen Ranskan ja Italian välisillä reiteillä. 4. Päätelmä Komissio toteaa alustavasti, että kyseiset sopimukset kuuluvat EY:n perustamissopimuksen 81 artiklan 1 kohdan soveltamisalaan, mutta se ei ole muodostanut kantaa 81 artiklan 3 kohdan soveltamisesta. Neuvoston asetuksen (ETY) N:o 3975/87 5 artiklan mukaisesti komissio kehottaa asianomaisia osapuolia lähettämään huomautuksensa Air Francen ja Alitalian välisestä yhteistyösopimuksesta 30 päivän kuluessa tämän tiedonannon julkaisemisesta osoitteeseen: Euroopan komissio Kilpailun pääosasto Yksikkö COMP/D/2 Toimisto J-70, 2/234 B - 1049 Bruxelles/Brussel Faksi (32-2) 296 98 12 Sähköposti: Eduardo.Martinez-Rivero@cec.eu.int tai Michel.Lamalle@cec.eu.int. (1) EYVL L 374, 31.12.1987, s. 1. (2) Nämä reitit ovat Pariisi-Rooma, Pariisi-Milano, Pariisi-Venetsia, Pariisi-Bologna, Pariisi-Napoli ja Milano-Lyon.